Imtella' Marzu 27, 2021 - Aġġornata 27 Ta' Marzu, 2021 6:15pm Il-Ministru għall-Edukazzjoni Justyne Caruana ppresediet l-iffirmar ta' ftehim li permezz tiegħu l-Gvern Malti ta lil Haileybury UK il-konċessjoni li tibdel l-eks-sptar militari Ingliż fl-Imtarfa fi skola. L-iskola f'Malta se toffri edukazzjoni fil-livelli ta' kindergarten, primarja u sekondarja kif ukoll programmi fil-livelli ta' IGCSE, A Levels u ta' Baċellerat Internazzjonali. Il-Ministru Caruana iddeskriviet dan il-ftehim mhux biss bħala pass importanti għall-investituri kif ukoll familji barranin f'Malta iżda wkoll għall-Maltin stess biex uliedhom ikunu jistgħu jidħlu għal programm ta' studju li huwa rikonoxxut b'mod internazzjonali. F'messaġġ irrekordjat, il-Master ta' Haileybury UK Martin Colier qal li jinsab kuntent li dan il-ftehim se jara l-ftuħ tal-ewwel sħab Ewropew ta' Haileybury f'Malta li se jingħaqad ma' skejjel oħra ta' dan il-kulleġġ madwar id-dinja. L-iżvilupp u t-tlestija tal-iskola huma stmati li se jieħdu 18-il xahar biex jitlestew biex l-ewwel grupp ta' studenti jibdew is-sena skolastika tagħhom minn Settembru 2022. Is-Segretarju Permanenti Frank Fabri ffirma l-ftehim min-naħa tal-Ministeru għall-Edukazzjoni, waqt li Ruth Galea Trapani u Anthony Michael Polak iffirmaw għan-nom ta' Haileybury Malta Ltd li se tmexxi l-iskola f'isem il-Haileybury UK.